  Туспуктэм: Руслан Нуриахметов Анжелика Тихонова корреспондент Удмуртиын 1-тӥ гудырикошконысен арлыдоослы (55 аресысен кышномуртъёслы но 60 аресысен воргоронъёслы) физкультурая 67 клубъёс ужаны кутскозы. Соосты каръёсысь, черкогуртъёсысь но гуртъёсысь шор ёзо школаосын, егитъёслы но лулчеберетъя центръёсын, фитнес-клубъёсын усьтозы, ивортӥз элькун тӧролэн но кивалтэтлэн пресс-службазы. « Арлыдоосты физкультураен но спортэн вырыны кыскон кунлэн одӥгез валтӥсез ужпумез луэ. Соин ик али ми «Удмуртское долголетие» ӵектосэз улонэ пыӵатӥськом. Со тазалыкез кыдатонъя но шутэтсконъя бадӟым ӵектос. Улосвылысь Скандинав амалэн ветлонъя федерация сое быдэстыны азьмуртлэсь грантсэ утӥз » Александр Бречалов, Удмуртилэн тӧроез Ӵектослы луыса вань мылкыд карись арлыдоос уйпал (скандинав) амалэн ветлонъя, суро амалэн мынон-ветлонъя, йогая, шахматъя, шашкия, ӝӧквыл тенисъя тренировкаосы ветлыны быгатозы. Занятиос арняяз куинь пол ортчылозы. Арлыдоосын нимысьтыз дышетэм 67 нодъясьёс ужалозы. Кинъёс нодъясьёс луозы, кытын но ку занятиос ортчозы чӧлсконпусъя тодылы луэ. Со сяна, юанъёслы валэктонъёс 122 телефон номеръя но сётозы (ужан нуналъёсы 8 часысен 19 часозь, кӧснуналэ 8 часысен 14 часозь, арнянуналэ – шутэтскон нунал). Ӵектос улсын 4 сюрс занятиос но 67 спортъя фестивальёс ортчытыны малпало. «Удмуртское долголетие» – Удмуртиысь Скандинав амалэн ветлонъя федерацилэн ӵектосэз. Сое азьмуртлэн грантэзлы луыса но «Старшее поколение» ӵектос улсын элькунысь физкультурая но спортъя министерствоен ӵош улонэ пыӵато Тодэ вайытом, Удмуртиысь уйпал амалэн ветлӥсь Спорт туризмъя Россилэн нырысетӥ чемпионатаз кык зарни утӥз. Тегъёс: Удмуртия Спорт арлыдоос Тазалык  